Ди щIалэхэр нэхъ лъэщщ
«Динамор — Урысейм и сабийхэм» акцэм хиубыдэу Къэбэрдей-Балъкъэр къэрал университетым и спорт комплексым щекIуэкIащ каратэ-будокаймкIэ щIыналъэхэм я зэхьэзэхуэ. Абы хэтащ спортсмени 100-м щIигъу.
Алэрыбгъум щызэпеуащ Дагъыстэным, Ставрополь крайм, Къэбэрдей-Балъкъэрым щыщ гупхэр — псори зэхэту командибгъу. Ахэр спорт школхэм я гъэсэн зи ныбжьыр илъэсихым къыщыщIэдзауэ пщыкIублым нэблагъэ ныбжьыщIэхэрщ. Спортсменхэм яхэтащ урысейпсо зэхьэзэхуэхэм я мызакъуэу, Европэм и утыкухэми ехъулIэныгъэ щызыIэрызыгъэхьахэри.
— Къэбэрдей-Балъкъэрым и гуп къыхэхам хэту иджырей зэхьэзэхуэм щызэуащ ди къэралми, Европэми, дуней псоми щекIуэкIа чемпионатхэмрэ зэпеуэхэмрэ фIы дыдэу зыкъыщызыгъэлъэгъуа, пашэныгъэ зыубыда щIалэщIэхэр. Адрей щIыналъэхэми я лIыкIуэхэри лъэщт. Дэтхэнэ зы зэIущIэри спортсменхэм я къару емыблэжу ирагъэкIуэкI, — жиIащ Къэбэрдей-Балъкъэрым зэзауэ спорт лIэужьыгъуэхэм я федерацэм и унафэщI Къаныкъуэ Замир.
Я ныбжьрэ хьэлъагърэ елъытауэ гуэшауэ щыта гупхэм пашэ щыхъуащ. Къэбэрдей-Балъкъэрым щыщхэу Къурашэ Регинэ, Ащнокъуэ Амир, Дыгулыбгъу Хьэчим, Щоджэн Аслъэн, Блашэ Тамерлан, Къущхьэ Къантемыр, Хьэкъул Къазбэч, Жанхъуэт Елдар, Тешэ Мухьэдин сымэ.
КЪЭХЪУН Бэч.
